Þingræður haldnar á Alþingi Íslendinga



Herra forseti. Ég tel till. þessa óraunhæfa, og þar sem ég hef staðið að samkomulagi um að fá hækkað framlag til nýbyggingar vega í Vestfjarðakjördæmi á þessu ári og fyrirheit hafa verið gefin um lánsfé til vegagerðar í kjördæminu á árinu og í trausti þess, að fullt tillit verði tekið til óska og krafna Vestfirðinga í vegamálum á komandi hausti við samningu vegáætlunar, sem gilda á í 4 ár, segi ég nei.



Herra forseti. Till. til þál., sem útbýtt hefur verið á þskj. 50, fjallar um það, að Alþingi feli ríkisstj. að kveðja til ráðstefnu, sem hafi það að verkefni að taka til rækilegrar athugunar hin margþættu vandamál í sambandi við skemmtanir, félagslíf og tómstundir æskufólks og gera till. til úrbóta. Í till. er gert ráð fyrir því, að saman yrði kölluð 25 manna ráðstefna, þar sem sæti ættu helztu æskulýðsleiðtogar og fulltrúar stjórnmálaflokkanna auk fulltrúa kvenfélagasambands og nokkurra fleiri aðila. Tilefni þessarar þáltill., sem flutt var snemma hér á þessu Þingi, á fyrstu dögum þess, mun hafa verið ekki hvað sízt útvarpserindi, sem Snorri Sigfússon fyrrv. námsstjóri flutti þá, þar sem hann hvatti mjög til þess, að slíkt ráð yrði reynt til þess að bæta nokkuð ástandið í þessum þýðingarmiklu málum. Hér var um það að ræða að reyna að koma á fót aukinni æskulýðsstarfsemi til þess að hafa holl áhrif á tómstundalíf unglinga, og hygg ég, að allir muni sammála um, að þess sé engin vanþörf í því nokkuð rótlausa þjóðfélagi, sem við nú lifum í. Eftir að þessi till. kom fram hér á hv. Alþingi, eða nánar tiltekið 20. des. s.l. skipaði hæstv. menntmrh. nefnd 10 manna, forustumanna á sviði uppeldis- og kennslumála, til þess að semja frv. til l. um æskulýðsmál. Í þessu frv. átti sérstaklega að taka til athugunar ákvæði um skipulagðan stuðning hins opinbera við æskulýðsstarfsemi, sem ætti hvað helzt að miða að því að veita æskufólki þroskandi viðfangsefni i tómstundum. Hér hefur því nokkuð verið komið til móts við þann anda, sem í till. þessari felst, og vil ég leyfa mér að lýsa ánægju minni yfir þessari nefndarstofnun. Með hliðsjón af því, sem gerzt hefur í málinu, síðan till. var borin fram, hefur allshn. sameinaðs Alþingis orðið sammála um að vísa þessari þáltill. til ríkisstj., og mér er kunnugt um það, að flm. till. eru þessari afgreiðslu samþykkir, enda verði á það treyst, að 10 manna n. taki það til athugunar í sambandi við lausn verkefnis síns að kalla saman æskulýðsmálaráðstefnu á svipuðum grundvelli og þessi þáltill. gerir ráð fyrir. Þess vegna er það till. allshn., að till. til þál. á þskj. 50 verði vísað til hæstv. ríkisstj.



Herra forseti. Till. sú, sem hér liggur fyrir á þskj. 76, er flutt af hv. 3. þm. Austf., Jónasi Péturssyni, o.fl. og hljóðar svo, með leyfi hæstv. forseta: „Alþingi ályktar að skora á ríkisstj. að láta á næsta sumri hefja skipulagðar tilraunaferðir með skriðbíl yfir Skeiðarársand milli Lómagnúps og Öræfa.“ Till. var á sínum tíma vísað til fjvn., og hefur n. haft hana til athugunar og leggur til, að till. verði vísað til ríkisstj. Nefndarálit fjvn, er á þskj. 544. Það verður að telja, að hér sé um mjög athyglisverða tilraun til samgöngubóta að ræða á því svæði, sem till. gerir ráð fyrir, en það er yfir Skeiðarársand milli Lómagnúps og Öræfa. Vitað er, að Skeiðarársandur er ekki fær neinum venjulegum ökutækjum, og verður því að gripa til þeirra úrræða, sem hugsanlegt er að fyrir hendi séu til samgöngubóta á þessu svæði. Samkv. heimild í fjárl. var á s.l. ári keyptur svonefndur skriðbíll eða vatnadreki í tilraunaskyni til úrlausnar samgöngubótum yfir Skeiðarársand. Telja flm. í grg., sem till. fylgir, að reynsla sú, sem af þessu farartæki fékkst á s.l. sumri, sé mjög góð hvað hina tæknilegu hlið snertir. Hins vegar hafi tíminn verið allt of stuttur til þess, að nokkuð liggi fyrir um, hver fjárhagsgrundvöllur farartækisins kunni að vera. Má segja, að eðlilegt hefði verið, að tekin hefði verið inn á fjárlög ákveðin upphæð til tilrauna í þessu sambandi, en svo var ekki. Telur fjvn. því eðlilegt, að till., eins og hún liggur fyrir, verði vísað til ríkisstj. til fyrirgreiðslu, i trausti þess, að endanlegar tilraunir verði gerðar nú í sumar til þess að fá úr því skorið, hvort farartæki það, sem hér um ræðir, hinn svonefndi skriðbíll, leysi þann vanda, sem honum var ætlað, er hann var keyptur hingað til landsins.



Herra forseti. Það líður nú að þinglokum, og með tilliti til þess hafa verið teknar á dagskrá þessa fundar allar þær þáltill., sem afgreiddar hafa verið ágreiningslaust frá n., allar að undantekinni einni þáltill. Það er þáltill., sem ég hef borið fram á þskj. 265, um aðstoð frá Viðreisnarsjóði Evrópuráðsins til þess að stuðla að jafnvægi í byggð landsins. Ég vil leyfa mér að fara þess á leit við hæstv. forseta, að vinnubrögðum verði hagað á þann veg, að þessi þáltill. verði tekin á dagskrá fyrir þingslit eins og aðrar þáltill., sem eins stendur á fyrir.

Forsetl (BF): Eins og hv. 4. þm. Vestf. gat um, hafa verið teknar á dagskrá þessa fundar, að ég hygg, svo að segja eingöngu till., sem nefndir hafa afgreitt ágreiningslaust. Varðandi þá till., sem hann ræddi sérstaklega, hygg ég, að standi þannig á, að að vísu hafi ekki verið verulegur ágreiningur um hana í n., en fram mun vera komin brtt., og þetta mál var ekki tekið á dagskrá af því, að reiknað var með, að það mundi valda talsverðum umr., en fundartími á þessum fundi er mjög naumur, eins og ég velt að hv. þm. gera sér ljóst.



Herra forseti. Ég vil aðeins taka fram í tilefni af því, sem hæstv. forseti sagði, að það er rétt, að það hefur komið fram brtt. við þessa þáltill. En það er svo, að það hafa líka komið fram brtt. við a.m.k. 2 þáltill., sem eru á dagskrá fundarins. Ég verð því að leyfa mér að ítreka óskir mínar um, að það gildi sömu vinnubrögð við þáltill. þá, sem ég hef borið fram, eins og aðrar þáltill.

Forseti (BF): Ég vil aðeins taka fram, að það hefur e.t.v. verið orðum aukið hjá mér áðan, að nál. væri ágreiningslítið um þá till. sem hv. 4. þm. Vestf. hefur nú gert að umtalsefni, því að fulltrúar eins flokksins a.m.k. í n. skrifa undir nál. með fyrirvara og einn nefndarmanna, Geir Gunnarsson, hefur ekki undirritað nál. og mun vera till. andvígur.



Herra forseti. Ég vil aðeins að gefnu tilefni upplýsa það, að það er skrifað með fyrirvara undir nál. um tvær þáltill., sem eru á dagskrá þessa fundar, þannig að ég hlýt enn að ítreka fyrri óskir mínar um, að það gildi sömu vinnubrögð um þá þáltill., sem ég hef borið fram, eins og varðandi aðrar þáltill.